A Corvin Áruházat 1926. március 1-jén adták át a vásárlóknak, üzemeltetője a hamburgi M. J. Emden &amp; Söhne Rt.-je volt. A szemre egyemeletes, klasszicizáló stílusú épület valójában négy emeletet rejtett magában. A bejárat mögött kétszintes, üvegtetős csarnokrész fogadta a vásárlókat. A belső tereket és felületeket Beck Ö. Fülöp és Pongrácz Szigfrid szobrai díszítették, az építkezést Mann József és fia vezette. Az ország első mozgólépcsője itt létesült, 1931-ben. Az épület a második világháborúban és 1956-ban is megsérült. Sokáig romosan állt, mígnem az 1960-as években felújították és alumíniumborítással látták el.